דוד רותם

דוד אייזיק רותם (11 בינואר 1949, י' בטבת תש"ט - 8 ביוני 2015, כ"א בסיוון תשע"ה) היה עורך דין ישראלי, וחבר הכנסת מטעם סיעת ישראל ביתנו.

ביוגרפיה
רותם נולד בבני ברק וגדל בירושלים. אביו, שלום שכנא רותם-רוטנברג, נמנה עם מייסדי מפלגת פועלי אגודת ישראל והיה סמנכ"ל משרד הפנים ויושב-ראש חברה קדישא בירושלים. החזון איש היה הסנדק שלו.

הוא למד בבית הספר ובישיבה התיכונית חורב בירושלים. כיוון שחלה בשיתוק ילדים (פוליו) לא גויס לצה"ל, אבל בתום לימודי המשפטים באוניברסיטה העברית בירושלים התנדב למערך המילואים של הפרקליטות הצבאית, בו שירת כתובע צבאי. הוא הפסיק את התנדבותו זו בעקבות החתימה על הסכמי אוסלו, בשנת 1993.

היה בעל משרד עורכי דין בירושלים, ושימש כיועץ המשפטי של מועצת יש"ע ושל מספר מועצות אזוריות. לימד משפט חוקתי באוניברסיטת בר-אילן והיה המתרגל של יעקב נאמן. בעקבות זאת, נוצר ביניהם קשר קרוב שנשמר שנים ארוכות.

היה במשך שנים רבות חבר ועדת הבחירות המרכזית, כנציג המפד"ל. שימש חבר הנהלת המרכז הרפואי שערי צדק, וחבר הנהלת בית הספר הגבוה לטכנולוגיה בירושלים (מכון לב). היה חבר מועצת המנהלים של סאן דור, וחבר הוועד היהודי-אמריקני. כמו כן, היה חבר בעמותת מכון צומת באלון שבות, וחבר מועצת המנהלים של חממה טכנולוגית פתיר. היה חבר בוועדה לבחירת דיינים כנציג לשכת עורכי הדין.

בכנסת
בקיץ 2005, לאחר ההתנתקות, הצטרף לישראל ביתנו. בבחירות לכנסת השבע עשרה בתחילת 2006 הוצב במקום ה-12 ברשימת ישראל ביתנו.
הוא נכנס לכנסת כחבר הכנסת השבע עשרה ב-16 בינואר 2007 עם פטירתו של יורי שטרן. זמן קצר אחר כך מונה לסגן יושב ראש הכנסת, במקום יצחק אהרונוביץ שמונה לשר. בבחירות לכנסת ה-18 הוצב במקום השמיני ברשימת ישראל ביתנו לכנסת, ונבחר שוב, גם לכנסת ה-18. ב-6 בינואר 2015, בשלהי כהונת הכנסת התשע עשרה, הודיע על פרישה מהחיים הפוליטיים.

כיהן במשך שתי כהונות רצופות בתפקיד יו"ר ועדת חוקה, חוק ומשפט.

בסקר שנערך ביולי 2010 בין העוזרים הפרלמנטריים בכנסת, נבחר לאחד מבין הנואמים המצטיינים במשכן.

בשנת 2011 היה חבר הכנסת שהוצאותיו מתקציב קשר עם הציבור היו הפחותות ביותר (ללא שרי הממשלה).

ב-24 בינואר 2012 ננזף על ידי ועדת האתיקה של הכנסת, לאחר שבישיבה של ועדת חוקה, חוק ומשפט אמר לח"כ זהבה גלאון "את אפילו לא בהמה".

ב-2015 הודיע על פרישתו מהחיים הפוליטיים.

חוקים שיזם

עד נובמבר 2011 התקבלו שישה מהחוקים שיזם.

ב-5 בנובמבר 2007 הגיש הצעת חוק לפיה התנאי לקבלת אזרחות ישראלית יהיה הצהרת אמונים למדינת ישראל וכן התחייבות לשרת שירות צבאי או לאומי. סעיף נוסף בהצעה: לאפשר לשר הפנים לבטל את אזרחותו של אדם שלא שירת בצה"ל.

במרץ 2014 אושר בכנסת תיקון (המכונה "חוק המשילות") לחוק יסוד: הממשלה שאותו יזם רותם.

חיים אישיים 
רותם קבע את מגוריו באפרת. נפטר מדום לב ב-8 ביוני 2015. הותיר אחריו את רעייתו עדינה, חמישה ילדים ושבעה עשר נכדים.

קישורים חיצוניים 

 
 דוד רותם, באתר "ישראל ביתנו"
 שאלות ותשובות עם דוד רותם ערב הבחירות לכנסת ה-18, אתר כיפה

הערות שוליים

חברי כנסת מטעם ישראל ביתנו
בוגרי האוניברסיטה העברית בירושלים: משפטים
סגל אוניברסיטת בר-אילן: משפטים
עורכי דין ישראלים
חברי כנסת מתנחלים
חברי הכנסת השבע עשרה
חברי הכנסת השמונה עשרה
חברי הכנסת התשע עשרה
חברי כנסת מטעם הליכוד-ישראל ביתנו
ציונות דתית: חברי כנסת
אפרת: אישים
בוגרי בית הספר היסודי חורב (ירושלים)
בוגרי ישיבת חורב-ירושלים
יושבי ראש ועדת החוקה, חוק ומשפט
נפגעי פוליו ישראלים
סגני יושב ראש הכנסת בכנסת השבע עשרה
חברי כנסת נכים
חברי הכנסת: משפטנים
אישים הקבורים בכפר עציון
ישראלים שנולדו ב-1949
ישראלים שנפטרו ב-2015
נציגי הכנסת בוועדה לבחירת שופטים